recursal/SuperWikiNEXT-32B huggingface dataset:
**David Attenborough** (8 Mei 1926-) is 'n Britse natuurkundige en TV-persoonlikheid. Hy het talle TV-programme oor die natuur en diere oor die wêreld gemaak. Dit sluit in *Life on Earth* (1978), *The Living Planet* (1983), *The Blue Planet* (2001) en *Life of Mammals* (2002). Hy is in 1974 tot Kommandeur in die Orde van die Britse Ryk benoem en ontvang in 1980 'n *Bafta Fellowship Award*.

Biografie
---------

*Sirdavidia solannona*
*Trigonopterus attenboroughi*
David Frederick Attenborough is op 8 Mei 1926 in Londen gebore en word in Leicester groot. Hy is die jonger broer van die Britse akteur en rolprentmaker Richard Attenborough en die ouer broer van John Attenborough, 'n uitvoerende bestuurder in die motorbedryf. Tydens die Tweede Wêreldoorlog het sy ouers twee Joodse vlugteling-meisies aangeneem.

Attenborough het al van kindsbeen fossiele, klippe en ander voorwerpe uit die natuur versamel. Hy voltooi sy skoolloopbaan aan die *Wyggeston Grammar School for Boys*, waarna hy in 1945 'n beurs wen om aan die *Clare College*, 'n kollege van die Universiteit van Cambridge, te studeer. Hy studeer daar geologie en dierkunde en verwerf 'n graad in die natuurwetenskappe. In 1947 is hy vir diensplig in die Britse Vloot opgeroep en was twee jaar in Noord-Wallis en die Firth of Forth gestasioneer.

In 1950 trou hy met Jane Elizabeth Ebsworth Oriel. Twee kinders, Robert en Susan, is uit die huwelik gebore. Sy is egter in 1997 oorlede.

Ná afloop van sy diensplig begin Attenborough by 'n uitgewery te werk, waar hy die redakteur van wetenskaphandboeke vir kinders was. In 1950 doen hy aansoek vir 'n werk as radiovervaardiger by die BBC. Hy het nie die werk gekry nie, maar is wel opleiding van 3 maande aangebied. In 1952 sluit hy voltyds by die BBC aan.

Spesies
-------

Verskeie spesies is na hom genoem, onder andere die mierystervark *Zaglossus attenboroughi*, die akkedis *Platysaurus attenboroughi*, die karnivoriese plant *Nepenthes attenboroughii*, die Ecuadoriaanse boom *Blakea attenboroughi*, die spinnekop *Prethopalpus attenboroughi* en drie fossiele: die treksprinkaan *Electrotettix attenboroughi*, die plesiosauriër *Attenborosaurus conybeari* en die vis *Materpiscis attenboroughi*.

Filmografie
-----------

Attenborough en Stan Trauth gesels oor salamanders op die stel van *Life in Cold Blood* in 2005.
Attenborough tydens die verfilming van 'n dokumentêre program by die Kennedy-ruimtesentrum.
* *Life on Earth* (1979)
* *The Living Planet* (1984)
* *The Trials of Life* (1990)
* *Life in the Freezer* (1993)
* *The Private Life of Plants* (1995)
* *The Life of Birds* (1998)
* *The Life of Mammals* (2002)
* *Life in the Undergrowth* (2005)
* *Life in Cold Blood* (2008)
* *David Attenborough's Life Stories* (2009)
* *David Attenborough's New Life Stories* (2011)
* *Drawn From Paradise: The Discovery, Art and Natural History of the Birds of Paradise* (2012) – met Errol Fuller
| **Bastnäsiet** |
| --- |
|    |
| Formule | CeCO3F   |
| Kleur | geel, rooierigbruin  |
| Glans | glasagtig, vetterig, pêrelagtig  |
| Hardheid | 4 - 4,5 (Mohs)  |
| **Optiese eienskappe**  |
| Dubbelbreking | eenassig (+)  |
| RI-waardes | nω = 1.717 - 1.722 nε = 1.818 - 1.823  |
| **Kristallografie**  |
| Ruimtegroep | P6c2  |
| Strukturbericht-kode | G7₁  |
| Eenheidsel | a = 7.118(1) Å, c = 9.762(1) Å  |
|  |
| \* Lys van minerale |

**Bastnäsiet** is 'n groep van minerale met algemene formule LnCO3F waarin Ln= La, Ce, Y , Nd en ander lantaniede. Die naam is afgelei van die Sweedse dorp Bastnäs waar dit die eerste keer gevind is.

Afhanklik van watter Ln-metale dit bevat word verskeie minerale onderskei, soos:

* Bastnäsiet-Ce
* Bastnäsiet-La
* Bastnäsiet-Y
* Bastnäsiet-Nd

Hierde minerale is saam met monasiet die belangrikste bron van lantaniede.

Struktuur
---------

Bastnäsiet-Ce wat die formule CeCO3F het is die argetipe van die G7₁-struktuur van die strukturbericht-klassifikasie. Dit het 'n heksagonale eenheidsel met ruimtegroep P62c en Z=6. Die atoomposisies is:

1. O op 12i: (0,3828, 0,3245, 0,1354)
2. O op 6h: (0,109, 0,316,  ¼)
3. C op 6h: (0,29, 0,322,  ¼)
4. Ce op 6g: (0,33941, 0, 0)
5. F op 4f: (⅓, ⅔, 0.051)
6. F op 2a: (0, 0, 0)

Die trigonale karbonaatgroepe (CO3) en die seriumatome is in 'n WC-tipe rooster gerangskik. Die fluooratome word in trigonale holtes tussen die seriumatome aangetref. Die seriumatoom het negevoudige omringing in 'n drievoudiggekapte trigonale prisma (F3O6)
**Padonki-jargon** (Russies: жаргон падонков; zjargon padonkof) is ’n Russiese internettaal wat in die 21ste eeu op die Russiese webtuistes Fuck.ru (wat nie meer aktief is nie) en Udaff.com ontstaan het. In dié taal word Russiese woorde volgens hul uitspraak met opset verkeerd gespel, dikwels met komiese gevolge. Dit word veral gebruik in blogs en kletskamers en op internetforums. 

Padonki-jargon leun sterk op die vulgêre Russiese straattaal *mat* en die onderwerpe wat daarmee bespreek word, is dikwels ewe obseen. Die naam Padonki is self die verkeerde spelling van *podonki* (Russies подонки: gespuis, skorriemorries, gomgatte).

Ontstaan
--------

Die woord "prewjed" word nou oral in die wêreld aangetref. Dié verkeerde spelling is in die stadspark van Aalst, België.
Die taal het posgevat aan die einde van die 20ste eeu en het vinnig in gewildheid toegeneem nadat ’n Russiese internetgebruiker die onderskrif van ’n Engels grapprent, *Bear Surprise* van die Amerikaanse tekenaar John Lurie, in Russies vertaal het. In die prent het ’n man en vrou seks in ’n woud toe ’n beer skielik verskyn en, met sy hande omhoog, roep: "Surprise!" In die Russiese weergawe is "surprise" vertaal met "hallo", maar in plaas van die regte spelling, *priwjet*, is dit *prewjed* gespel om te rym met die Russiese woord vir beer, *medwjed*. Die beer is in talle ander grappe gekopieer deur middel van beeldmanipulasie en het so ’n nuwe dimensie aan dié grappe verleen. 

Die beer en die woord *prewjed* is later in die massamedia gebruik en so het die grappie en die taal blitsvinnig bekend geword onder die Russiese publiek.

Daar is ook al beweer dat die sleng ontstaan het na aanleiding van Anthony Burgess se boek *A Clockwork Orange*, waarin die karakters ’n vreemde taal, Nadsat, gebruik wat verkeerd gespelde Engelse en Russiese woorde meng.

Padonki-jargon word toenemend in reklame, winkelvensters en graffiti gebruik.

Lys van woorde
--------------

Enkele spellings is:

* kagdila (van *kak dela*; "hoe gaan dit?")
* patamoesjta (van *potomoe sjto*; "omdat" of "sommer"
* prewjed (van *priwjet*; "hallo")
* oetsjasneg (van *oetsjastnik; "gebruiker")*
* sotona (van *satana*; "duiwel")
Kaart van die Agulhasstroom (in oranje).
Die **Agulhasstroom** vloei aan die ooskus van Suid-Afrika verby in 'n suidwestelike rigting. Die stroom het sy oorsprong op die ewenaar as die Mosambiekstroom, vloei suidwaarts deur die Mosambiekkanaal waar dit net noord van Durban aansluit by die Oos-Madagaskarstroom om die Agulhasstroom te vorm. Hiervandaan vloei dit na die Agulhasbank. Tussen Port St. Johns en Oos-Londen is die stroom ongeveer 5 tot 10 km vanaf die kus.

Die seestroom is warm (23 – 26 °C) en vloei teen 'n spoed van 5 knope. Die stroom is 100 km breed en 3 000 m diep en lewer water teen 'n tempo van 70 miljoen m3 water per sekonde aan die Agulhasbank. Wanneer die stroom verby die Agulhasbank is, swaai dit eers suidwaarts en later ooswaarts terug na die suidwes Indiese Oseaan en staan dan bekend as die Agulhasterugkeerstroom.

Daar is reeds 1 373 verskillende visspesies uit 225 families in die stroom aangeteken.

Sien ook
--------

* Benguelastroom, seestroom aan die weskus van Suider-Afrika.

Bronne
------

* *Quest:Science for South Africa* Vol. 8, number 2. 2012 ISSN 1729-830X
* *Coastal Fishes of Southern Africa*. Phil & Elaine Heemstra. 2004. ISBN 1-920033-01-7
* *Die verhaal van Lewe & die Omgewing, 'n Afrika-perspektief.* Jo van As, Johann du Preez, Leslie Brown en Nico Smit. Struik Nature. 2013. ISBN 978-1-77007-586-3
'n **Treinongeluk in Pretoria** het op 21 April 2010 plaasgevind toe treinwaens vir 19 km weggehardloop het vanaf Centurionstasie en verderaan ontspoor het by Pretoriastasie. Drie mense is dood en sewe is ernstig beseer.

Geskiedenis
-----------

'n Rovos-treinwa in 2004
Op 21 April 2010 was 'n luukse toeristetrein wat deur Rovos Rail bedryf word, by die Centurionstasie waar die elektriese lokomotief omgeruil word vir 'n Klas 25NC 4-8-4 stoomlokomotief. Tydens die oorskakeling het die passasierswaens vir 19 km (12 myl) buite beheer geloop totdat hulle by Pretoria gewelddadig ontspoor het. Die ongeluk het buite die Bloutreindepot plaasgevind. Daar was 59 passasiers en dertig treinpersoneel aan boord van die waens. Drie van die treinpersoneel is dood, en ongeveer R15 000 000 (£ 1 338,000) se skade is aan die waens aangerig.

Ondersoek
---------

Die Suid-Afrikaanse owerhede het 'n raad van ondersoek ingestel. Metrorail en die Suid-Afrikaanse spoorwegveiligheidsreguleerder was in die raad van ondersoek verteenwoordig. 'n Aanvanklike beoordeling van die oorsaak van die ongeluk was dat die ongekoppelde waens onvoldoende remkrag gehad het om die weghol te voorkom. Na verneem word, was die handremme op die waens nie aangewend nie. Aangesien die trein nie gelyk gestaan het nie, moes skotte ook onder die wiele van die waens geplaas word, wat nie gedoen is nie.
Die **Pretoriabrug** in Ottawa, Kanada.
Die **Pretoriabrug** is 'n hefbrug in Ottawa, Kanada. Dit oorspan die Rideaukanaal wat die Glebe en Centrewon na Old Ottawa East verbind. Die brug is in 1925 gebou toe dit 'n vroeër hout swaaibrug vervang het op Argylestraat net noord van die ou brug. Dit is 'n hefbrug, wat beteken dat die sentrale deel van die brug gelig kan word om bote onderdeur te laat.

In die laat sewentigerjare is ontdek dat padsout die brug ernstig beskadig het. Voorstelle is gemaak om 'n groter en hoër brug te bou. Teenstand is gebied deur dié wat die brug as 'n kultuurhistoriese struktuur beskou het. Uiteindelik is besluit om die brug oor te bou amper presies soos dit gelyk het. 

Die brug is vernoem na Pretoriastraat, waarvan dit 'n verlenging is. Pretoriastraat, voorheen Janestraat, was hernoem in 1902 om die Britse oorwinning in die Anglo-Boereoorlog te vier en Kanadese wat daar gedien het, te eer. Pretoria was die hoofstad van die 
destydse boererepubliek, Transvaal. Die naam het later kontroversieel geraak toe die meeste Kanadese dit begin assosieer het met die apartheidsregime in Suid-Afrika. In die laat tagtigerjare van die 20ste eeu is 'n beweging begin om die brug te herdoop na Nelson Mandelabrug (in 2003 is daar in Braamfontein, Gauteng, 'n brug geopen met hierdie naam). Dit is teëgestaan deur ander wat gevoel het dit is 'n belangrike monument vir Kanadese wat geveg het in Suid-Afrika. Die stadsraad het geweier om betrokke te raak en die naamwysigingsvoorstel het uiteindelik op niks uitgeloop nie.
Ongeveer die helfte van die mense wat aan paniekversteurings ly, ontwikkel later ook agorafobie.
Agorafobie word beskryf as 'n vrees vir oop ruimtes, wat eintlik misleidend is. Die woord agora, wat aan die Grieks ontleen is, beteken letterlik "'n vrees vir die markplek" (in die antieke samelewing 'n groot, oop ruimte in die dorp of stad). In die ergste graad word agorafobie gekenmerk deur 'n verlammende vrees om in 'n plek of situasie te wees waar die persoon voel ontsnapping is nie moontlik of hulp is nie naby in geval van 'n aanval nie.

Persone wat aan hierdie versteuring ly, voel dikwels slegs in hul huise werklik veilig en gevolglik beperk hulle hulle dikwels tot hierdie gebied.

'n Variasie van dié siektebeeld is dat die persoon 'n vrees het om alleen tuis te wees. Nog ander vrees dit om tussen 'n menigte te wees of om in 'n ry te staan, terwyl daar ook diegene is wat doodeenvoudig oop ruimtes vrees. Die pasiënte beraam dikwels ingewikkelde planne net om die gevreesde plekke en situasies te vermy.

Sien ook
--------

* Fobie
* Angssteuring
**Agtergrondinligting**, 'n **agtergrondverhaal** of **agtergrond** is 'n versameling gebeure wat vir 'n storielyn uitgedink word en as voorafgaande aan of aanleidend tot die intrige aangebied word. Dit is 'n literêre tegniek vir die weergee van 'n narratiewe geskiedenis wat chronologies vroeër as die narratief van die teks van primêre belang afspeel.

Dit is die geskiedenis van karakters en ander elemente onderliggend aan die situasie wat tydens die hoofnarratief bestaan. Selfs in 'n suiwer historiese werk word agtergrondinligting selektief met die gehoor gedeel.

Gebruik
-------

As literêre tegniek word agtergrondinligting dikwels aangewend om diepte of geloofwaardigheid aan die hoofverhaal te verleen. In *Poetics* wys Aristoteles op die waarde van 'n dramatiese openbaring.

Agtergrondverhale word gewoonlik, hetsy gedeeltelik of ten volle, chronologies al dan nie, gedurende die loop van die hoofverhaal aan die gehoor geopenbaar. Die skepper van 'n storie kan egter ook gedeeltes van 'n agtergrondverhaal of selfs 'n hele agtergrondverhaal skep wat suiwer vir die eie gebruik is.

Agtergrondinligting kan op verskeie maniere verskaf word, insluitende terugflitse (narratief), dialoë, direkte narratiewe, opsommings, herinneringe en eksposisies. Die oorspronklike Star Wars-rolprent en sy eerste twee opvolgprente is voorbeelde van 'n werk met 'n vooropgestelde agtergrondverhaal  wat later as 'n voorvolgende (*prequel*) reeks van drie rolprente vrygestel is.

Herinnering
-----------

Herinnering is 'n metode van fiksieskryf waar 'n karakter aan iets terugdink of dit onthou. 'n Karakter se geheue speel 'n rol in die oordra van 'n agtergrondverhaal aangesien dit 'n fiksieskrywer in staat stel om inligting van vroeër uit die verhaal of van voor die begin van die verhaal te verskaf. Alhoewel herinnering nie allerweë as 'n fiksieskryf-metode beskou word nie, word herinnering algemeen deur fiksieskrywers gebruik.

Orson Scott Card skryf byvoorbeeld dat "indien dit 'n herinnering is wat die karakter op enige tydstip kon herroep, sou dit na 'n ongeloofwaardige toeval lyk indien sy dit skielik onthou net wanneer sy 'n belangrike besluit moet neem...." Verder, "as die herinnering 'n teenwoordige besluit gaan aktiveer, moes 'n onlangse gebeurtenis die herinnering geaktiveer het."

Gedeelde wêreld
---------------

In 'n gedeelde wêreld kan meer as een outeur dieselfde agtergrondverhaal skryf. Die latere totstandkoming van 'n agtergrondverhaal wat met 'n vorige geskrewe hoofverhaal bots, kan vereis dat 'n wysigingsmeganisme bekend as retroaktiewe kontinuïteit ("retcon") gebruik word.

Sien ook
--------

* Voorvolg
* Karakterisering
* Terugflits (narratief)
* Oorsprongverhaal
*Hierdie artikel handel oor die kasteel en tronk. Vir ander gebruike, sien Bastille (dubbelsinnig).*
Die Bastille (voor sy verwoesting)
Binnekant van die Bastille in 1785, deur Jean Honor Fragonard
Uitleg van die Bastille
Die **Bastille** (wat eintlik "*versterkte kasteel met torings*" beteken) is voormalige vesting en tronk in Parys, Frankryk. Tydens die heerskappy van koning Lodewyk XVI van Frankryk dien dit as staatsgevangenis en word dit 'n simbool van die dwingelandy van die absolutistiese monargie. Op 14 Julie 1789 bestorm die Paryse burgers die Bastille en verwoes dit. 'n Verdere styging in die reeds baie hoë broodprys het aanleiding tot die onluste gegee. Hoewel die betekenis van die bestorming destyds oordryf is, word dit as die begin van die Franse Rewolusie beskou. Hierdie gebeurtenis is van groot simboliese belang en word nog steeds in Frankryk as die *Fête Nationale* (Nasionale Dag) gevier. Van die Bastille self het niks oorgebly nie, behalwe vir sy ou sleutels wat vandag in die museum Hôtel Carnavalet in Parys bewaar word.

Die Bastille is tydens die Honderdjarige Oorlog gebou en was aanvanklik 'n stadspoort. Van 1370 tot 1383 is dit vergroot en in 'n fort omskep. Dit is gebou om die oostekant van die stad en die koninklike paleis te verdedig. Ná die oorlog is dit in 'n tronk omskep. Louis XIII was die eerste koning om gevangenes daar te interneer.

Die kompleks was in die vorm van 'n onreëlmatige reghoek met agt torings. Hierdie torings het elk sy eie naam gehad:

* *Tour du Coin* (Hoektoring)
* *Tour de la Chapelle* (Kapeltoring)
* *Tour du Trésor* (Skattoring)
* *Tour de la Comté* (Graafskapstoring)
* *Tour du Puits* (Puttoring)
* *Tour de la Liberté* (Vryheidstoring)
* *Tour de la Bertaudière*
* *Tour de la Basinière*
**Preterisme, '**n Christelike eskatologiese opvatting, interpreteer profesieë van die Bybel as gebeurtenisse wat reeds gebeur het. Hierdie denkrigting interpreteer die boek Daniël as verwysend na gebeure wat van die 7de eeu v.C. tot die eerste eeu n.C. plaasgevind het, terwyl die profesieë van die boek Openbaring as gebeurtenisse in die eerste eeu n.C. beskou word. Preterisme meen dat Ou Israel sy voortsetting of vervulling in die Christelike kerk vind by die verwoesting van Jerusalem in 70 n.C.

Die term *preterisme* kom van die Latynse *praeter*, 'n voorvoegsel wat aandui dat iets "in die verlede" of "verby" is. Aanhangers van preterisme staan bekend as **preteriste.** Preterisme leer dat óf die hele (volle Preterisme) of 'n meerderheid (gedeeltelike Preterisme) van die profesië se tyd verby was teen AD 70.

Histories stem preteriste en nie-preteriste oor die algemeen saam dat die Jesuïet Luis de Alcasar (1554–1613) die eerste sistematiese preteristiese uiteensetting in *Vestigatio arcani sensus in Apocalypsi* (gepubliseer in 1614) tydens die teenhervorming geskryf het.

Interpretasie van die boek Openbaring
-------------------------------------

Preterisme meen dat die inhoud van Openbaring 'n profesie is van gebeure wat in die 1ste eeu vervul is. Hulle meen dat die datering van die boek Openbaring van uiterse belang is en dat dit geskryf is voor die vernietiging van Jerusalem in 70 n.C. Preterisme is die eerste keer deur die Jesuïet Luis de Alcasar uiteengesit tydens die teenhervorming. Die preteristiese siening het die posisie van die Katolieke Kerk versterk teen aanvalle deur protestante, wat die pous met die Antichris geïdentifiseer het.

Bronne
------

* Brady, David (1983), *The Contribution of British Writers Between 1560 and 1830 to the Interpretation of Revelation 13.16–18* .
* Chilton, David (1987), *Days of Vengeance* .
* Cory, Catherine A (2006), *The Book of Revelation*, ISBN 978-0-8146-2885-0,  .
* Preston, Don (2006), *Who Is This Babylon*, Ja Management Ibc, ISBN 978-1-937501-02-0
* Farrar, Frederic (1882), *The Early Days of Christianity*, **2** .
* Froom, Leroy Edwin (1954), *The Prophetic Faith of Our Fathers*, **2** .
* Garland, Anthony (2007), *A Testimony of Jesus Christ*, **1**
Laurika du Plessis.
'n Gesinsfoto van prof. Dirk Postma en sy vyfde en laaste vrou, Johanna (gebore Van Biljon), Laurika se ouers. Ds. Willem Postma staan agter in die middel. Lettie (links) was getroud met prof. J.A. du Plessis ná Laurika se dood en die moeder van proff. Wicus du Plessis, Hugo du Plessis en mev. Ida Bosman. Marie staan tussen haar ouers. Breggie (naas regs) was getroud met ds. J.A. van Rooy Laurika staan regs.
Die verwelkoming van ds. en mev. J.A. du Plessis op Reddersburg, 1903, by die pastorie wat van 1880 tot 1955 in gebruik was.
Vier van prof. Jacobus du Plessis se kinders, omstreeks 1905, almal by Laurika Postma, behalwe Hugo, uit sy huwelik met Aletta, Laurika se suster: Willemina, Hugo, Louise en Wicus .
Laurika en haar babadogtertjie Laurika se grafsteen in die begraafplaas op Reddersburg.
**Laurika du Plessis** (gebore Postma, Burgersdorp, Kaapkolonie, 17 Junie 1875 – Reddersburg, Oranje-Vrystaat, 4 Maart 1905) was ’n Gereformeerde onderwyseres en eerste eggenote van die teologiese professor dr. J.A. du Plessis.

Laurika was die vierde van die ses kinders uit ds. Dirk Postma, grondlegger van die Gereformeerde Kerk, se vyfde huwelik, op 20 Desember 1869 met Johanna Wilhelmina van Biljon (27 Mei 1854 – 12 Julie 1901). Haar sibbes was: 

* Brechtje (26 Maart 1871 – 20 Maart 1937), eggenote van ds. J.A. (Koos) van Rooy.
* Helenius (11 Mei 1872 – 25 Mei 1874)
* Willem Postma (15 Maart 1874 – 13 Desember 1920), ook bekend as dr. O'kulis.
* Aletta Postma (9 November 1876– 6 November 1957), wat ná Laurika se dood met prof. Du Plessis getrou het.
* Maria (24 Junie 1881– 3 Augustus 1966), eggenote van Totius

Vanaf 1892 was in die distrik Middelburg, Kaap, 'n distrikskosskool op die plaas Wolwekop, die eiendom van oudl. H.J.J. Duvenage. Die hoofonderwyser was mnr. D.H. du Plessis. Hier het mej. Laurika Posta skoolgehou voor haar huwelik. Die skool het goewermentsondersteuning gekry en deeglike onderrig aan 53 kinders van die plaaslike Gereformeerde gemeente gebied in Hollands, Engels, Bybelse geskiedenis, die geskiedenis van Suid-Afrika en in die belydenisskrifte. 

Vyf kinders is uit haar huwelik gebore, van wie twee bekende Potchefstroomse hoogleraars sou word: proff. Wicus en Hugo du Plessis. Die ander kinders was Louise, Koos en Willemina (Wilhelmina of Mien, 1899–1982). Sy het getrou met Françcois Jacobus du Toit. Hy was 'n seun van sen. F.J. du Toit (1871–1931). Nog 'n kind, ook Laurika (gebore op 20 Februarie), is op 18 Maart 1905 oorlede, twee weke ná haar moeder.

Bronne
------

* (af)  Die Gereformeerde Vroueblad. 1959. *Die Gereformeerde vrou 1859-1959*. Potchefstroom: Potchefstroom Herald.
**Koudou Laurent Gbagbo** (Gagnoa Bété: *Gbagbo* [ɡ͡baɡ͡bo]; Franse uitspraak: ​[loʁɑ̃ baɡbo]; gebore op 31 Mei 1945) is 'n Ivoriaanse politikus wat van 2000 tot sy arrestasie in April die president van die Ivoorkus was. 'n Historikus, Gbagbo, is in die vroeë 1970's en weer in die vroeë negentigerjare in die ballingskap gevange geneem, en hy het gedurende 'n groot deel van die jare in ballingskap in Frankryk gewoon 1980's as gevolg van sy vakbondaktivisme. Gbagbo het die Ivorian Popular Front (FPI) in 1982 gestig en onsuksesvol vir president teen Félix Houphouët-Boigny aan die begin van die veelparty-politiek in 1990. Hy het in 1990 'n setel in die Nasionale Vergadering van Ivoorkus gewen.

Gbagbo het die oorwinning geëis nadat Robert Guéï, hoof van 'n militêre junta, ander toonaangewende politici in die presidentsverkiesing in Oktober 2000 belet het. Die Ivoorse bevolking is op straat en Guéï omver gewerp. Gbagbo is toe as president geïnstalleer.

In die presidensiële verkiesing in 2010 het die Ivoriaanse Konstitusionele Raad (CC), die enigste liggaam wat grondwetlik gemagtig is om die wenner in enige presidentsverkiesing te bepaal, Gbagbo die wenner verklaar en hom as president geïnstalleer. Frankryk het egter die VN gebruik om Gbagbo te vervang met Ouattara, 'n buitelander wat in Burkina Faso gebore is, en hy weet dat hy gereed was om Franse belange in Côte d'Ivoire te bevorder. In Desember 2010 het beide Gbagbo en Ouattara die presidentskap aanvaar, wat 'n kort tydperk van burgerlike konflik veroorsaak het waarin ongeveer 3000 mense dood is. Die volgende jaar is Gbagbo in hegtenis geneem deur pro-Ouattara-magte, wat deur Franse troepe ondersteun is. Gbagbo is in November 2011 uitgelewer aan Den Haag, waar hy in die Internasionale Strafhof aangekla is van vier aanklagte van misdade teen die mensdom in verband met die geweld ná die verkiesing. Gbagbo was die eerste voormalige staatshoof wat in die hof se bewaring geneem is. In Januarie 2019 het 'n ICC-paneel die aanklagte teen Gbagbo en een van sy voormalige ministers, Charles Blé Goudé, van die hand gewys, en vasgestel dat die bewyse wat aangebied is nie voldoende was om te bewys dat die paar misdade teen die mensdom gepleeg het nie. Aanklaers appelleer teen die beslissing, en Gbagbo word verbied om na die Ivoorkus terug te keer hangende die appèlverrigtinge.
Landskap van die Assekrem-streek in die Hoggar van die Tamanrasset-provinsie
'n Oase in die Ahaggar, Suid-Algerië
Asskrem-streek in die Ahaggar, Suid-Algerië
Die **Ahaggar** (Arabies: جبال هقار; Berbers: ⵉⴷⵓⵔⴰⵔ ⵏ ⴰⵀⴰⴳⴳⴰⵔ, *Idurar n Ahaggar*) is 'n bergreeks van vulkaniese oorsprong in die suidooste van Algerië. Die grootste deel van dié bergreeks is in Algerië, maar kleiner dele is ook in die noorde van Niger en die suidooste van Libië geleë. Tahat is met 2 908 meter bo seevlak die hoogste bergpiek van die Ahaggar. Suid van die Ahaggar is die Aïr en oos van albei is die Tibesti geleë. Al drie bergreekse oorheers die sentrale gedeelte van die Saharawoestyn in Noord-Afrika.

Die Ahaggar is op die Kreefskeerkring, sowat 1 500 km suid van die Algerynse hoofstad Algiers geleë. Die gebied is amper so groot soos dié van Frankryk en beslaan 'n oppervlakte van 550 000 km². Dit streek sowat 2 100 km in 'n wes-oostelike en 1 500 km in 'n noord-suidelike rigting. In die Ahaggar-streek bly veral Berbers; hulle handhaaf 'n nomadiese leefwyse.

Die Ahaggar is vir rotstekeninge bekend; byvoorbeeld is die wildehond te siene, maar hy is blykbaar in dié gebied uitgestorwe. Baie selde kan mens nog jagluiperde teëkom.
Die **Tier** (虎, *yín*) is die derde dier in die twaalfjaarlikse siklus van die Chinese astrologie, volgens die Chinese kalender. Dit hou ook verband met Oos-Asiatiese diereriem- en kalenderstelsels. Die **Jaar van die Tier** word verbind met die Aardse taksimbool 寅.

Beskrywing
----------

Volgens een legende is daar ’n rede vir die volgorde van die twaalf diere in die twaalfjaarsiklus. Daarvolgens is ’n resies oor ’n groot rivier gehou en die volgorde van die diere in die siklus is die volgorde waarin hulle die resies voltooi het. In dié verhaal het hy gekla dat, hoewel hy goed kan swem, stromings in die water hom rivieraf laat dryf het. Hy kon dus net derde kom.

Die Chinese tekens word ook die diereriem genoem omdat geglo word ’n mens se persoonlikheid word deur die dier beïnvloed wat oor jou geboortedatum heers. Net so word die jaar waaroor ’n spesifieke dier heers, daardeur gekenmerk. Die invloed is veral sterk by mense wat in die jaar van die dier gebore is.

Dieselfde twaalf diere word gebruik om die siklus van ure in ’n dag te simboliseer – elk word verbind met ’n tydperk van twee uur. Die tydperk van die Tier is van 03:00 tot 05:00 – die tyd wanneer tiere hul prooi jag en hul wreedheid wys.

In Chinese simbologie word Tiere beskou as dapper, wreed, kragtig, statig en vreesaanjaend; dit is die simbool van mag en vorstelikheid.

Jare en die Vyf Elemente
------------------------

Mense wat binne dié datums gebore is, is in die Jaar van die Tier gebore, met ook die volgende elementêre teken:

| Begindatum | Einddatum | Hemelse tak |
| --- | --- | --- |
| 13 Februarie 1926 | 1 Februarie 1927 | Vuurtier |
| 31 Januarie 1938 | 18 Februarie 1939 | Aardtier |
| 17 Februarie 1950 | 5 Februarie 1951 | Metaaltier |
| 5 Februarie 1962 | 24 Januarie 1963 | Watertier |
| 23 Januarie 1974 | 10 Februarie 1975 | Houttier |
| 9 Februarie 1986 | 28 Januarie 1987 | Vuurtier |
| 28 Januarie 1998 | 15 Februarie 1999 | Aardtier |
| 14 Februarie 2010 | 2 Februarie 2011 | Metaaltier |
| 1 Februarie 2022 | 21 Januarie 2023 | Watertier |
| 19 Februarie 2034 | 7 Februarie 2035 | Houttier |

Tiere en hul maats
------------------

|  |  |  |  |
| --- | --- | --- | --- |
| **Teken** | **Beste maats** | **Gemiddelde maats** | **Slegte maats** |
| Tier | Tier, Hond, Perd | Vark, Konyn, Bok, Slang, Haan, Os, Draak, Rot | Aap |

Basiese astrologiese elemente
-----------------------------

|  |  |
| --- | --- |
| Aardse tak van geboortejaar | Jin |
| Die Vyf Elemente | Hout |
| Jin/jang | Jang |
| Maanmaand | 1ste |
| Gelukkige nommers | 1, 3, 4; vermy: 6, 7, 8 |
| Gelukkige blomme | Cineraria |
| Gelukkige kleure | grys, wit, blou, pers, oranje; vermy: goud, silwer, bruin, swart |
| Seisoen | Lente |
| Naaste Westerse teken | Waterdraer |

Sien ook
--------

* Aardtier
* Houttier
* Metaaltier
* Vuurtier
* Watertier
Die **tierslang** (*Telescopus semiannulatus*) is 'n slang wat voorkom in die noorde van Suidelike Afrika en verder noordwaarts tot in sentrale Afrika. Daar is twee tierslange: Beetz se Tierslang wat van die Wes-Kaap tot die Noord-Kaap en Namibië voorkom. Die Damaratierslang (*T. s. polystictus*)'n sub-spesie en kom van die noorde van die Noord-Kaap tot in Namibië voor. Dit mag 'n aparte spesie wees. In Engels staan dit bekend as die *Eastern tiger snake*.

By die slang is die kop onderskeibaar van die lyf. Die oë is groot met vertikale pupille. Die rug van die slang is oranjepienk tot dof salmpienk of oranjebruin met 22- 75 donkerbruin tot swart dwarsbande of saalagtige vlekke op die lyf en stert. Die pens is gelerig tot oranjepienk. 

Die slang kom voor in 'n verskeidenheid habitats, hoofsaaklik klipperige dele van woestyne, Karoosstruikveld, dorre en vogtige savanne en laaglandwoude. Dit is stadig en is snags aktief; in die dag skuil dit onder stukke plat klip, in klipskeure of onder boombas. Dit is hoofsaaklik 'n grondslang maar waag dit dikwels in bome, struike en ou geboue om kos te soek. Na somerreën seil dit dikwels oor teerpaaie en word baie doodgery. Soos die rooilipslang maak dit 'n indrukwekkende vertoning wanneer hy bedreig of vasgekeer word deur sy kop van die grond te lig en met die lippe oopgesper, aggressief te pik.

In Namibië kan dit verwar word met die koraalslang, skildneuskobra of die sebraslang. Die tierslang se vyande is anders slange en klein karnivore. Hulle vreet hoofsaaklik akkedisse, veral geitjies, jong voëltjies, vlermuise en knaagdiertjies.

Die slang is ovipaar en lê 3 tot 20 eiers in die somer. Die kleintjies is 17 tot 23 cm lank wanneer hulle uitbroei. Die slang se gif word nie as skadelik beskou nie en hou geen gevaar vir die mens in nie.

Sien ook
--------

* Alfabetiese lys van slange

Bron
----

* Slange & slangbyt in Suider-Afrika. Johan Marais. Struik Nature. 2014 ISBN 978 1 77584 024 4
Suzuki in 2008, as opsiener van die Autobacs Racing Team
**Aguri Suzuki** (鈴木 亜久里, *Suzuki Aguri*, gebore op 8 September 1960) is 'n Japannese voormalige renjaer. Hy het aan 88 Formule Een Grands Prix deelgeneem, sy beste resultaat was 'n derde plek by die Japannese Grand Prix in 1990. Hy het toe by spaneienaarskap betrokke geraak, met belange eerstens in die Japannese Formule Nippon-kampioenskap en die IRL in vennootskap met die Mexikaanse renjaer Adrian Fernandez. Hy was die eienaar van die Super Aguri F1-span, wat van 2006 tot 2008 aan Formule Een deelgeneem het. Daarna het hy Team Aguri gevorm, wat van 2014 tot 2016 in Formule E gejaag het.

Vroeë loopbaan
--------------

Suzuki het in 1972, op die ouderdom van 12, begin met knortjorre jaag. In 1978 het hy die Japannese kartkampioenskap gewen en in 1979 sy debuut in die Japannese Formule Drie-kampioenskap gemaak. Hy het voortgegaan in karting en was in 1981 weer Japannese kartkampioen. In 1983 het hy tweede geëindig in die All-Japan F3-reeks, met 'n Hayashi-Toyota. Hy het hom toe na toermotorrenne gewend en in 1986 vir die Nissan-fabriekspan die Japannese titel gewen. Dieselfde jaar het hy sy debuut in Japannese F2 gemaak en in die Le Mans 24 uur gejaag. In 1987 het hy as naaswenner in die Japannese F3000-reeks geëindig en een ren (Suzuka) gewen. In 1988 het hy met 'n March - Yamaha die titel gewen met drie oorwinnings (Fuji, Nishi-Nippon en Suzuka).

Formule Een-loopbaan
--------------------

Suzuki demonstreer sy Larrousse - Lola 90 by Suzuka in 2012 - die toneel van sy podium-eindpunt 22 jaar vroeër.
In 1988 het Suzuki in die Europese F3000 vir Footwork gdeelgeneem, voordat hy op 30 Oktober by sy tuisren in Formule Een gedebuteer het. Zakspeed, wat Yamaha- enjins gebruik het, het Suzuki vir 1989 gehuur, maar hy kon nie in al 16 wedrenne vooraf kwalifiseer nie.

In 1992 en 1993 was hy by Footwork saam met Michele Alboreto en toe Derek Warwick, maar albei het gereeld beter as hy gevaar. Hy het in 1995 'n Ligier met Martin Brundle gedeel, maar het net een punt in sy wedrenne behaal, en is deur Mika Salo gekritiseer nadat die twee in Buenos Aires gebots het. In 'n massiewe botsing tydens oefening vir die 1995 Japannese Grand Prix het hy 'n nekbesering opgedoen wat hom die wedren laat misgeloop het, en hy het dadelik sy uittrede aangekondig.
Koördinate: 66°30′0″N 25°44′0″O﻿ / ﻿66.50000°N 25.73333°O﻿ / 66.50000; 25.73333

Rovaniemi

Hoofstad, stad, munisipaliteit van Finland| Onderdeel van | Lapland |
| Datum van stigting of ontstaan | 1960 |
| Amptelike naam | Rovaniemi |
| Inheemse etiket | Rovaniemi |
| Amptelike taal | Fins |
| Kontinent | Europa |
| Land | Finland |
| Hoofstad van | Lapland |
| Geleë in administratiewe eenheid | Lapland |
| Geleë in of aan waterliggaam | Kemijoki |
| Geografiese ligging | 66°30′10″N 25°43′43″E |
| Wetgewende gesag | Rovaniemi Stadsraad |
| Geleë in tydsone | 00, UTC+03:00 |
| Eienaar van | Rovaniemen keskuskenttä |
| Voorafgegaan deur | Rovaniemen maalaiskunta |
| Amptelike webwerf |  |
| Wapenbeskrywing | Wapen van Rovaniemi |
| Category for the view of the item | Category:Views of Rovaniemi |
| Time of earliest written record | 1453 |
| Category for maps | Category:Maps of Rovaniemi |

**Rovaniemi** (Fins: [roʋɑˈniemi] luister (hulp·inligting)) is 'n stad en munisipaliteit van Finland. Dit is die administratiewe hoofstad en kommersiële sentrum van Finland se noordelike provinsie, Lapland. Dit is ongeveer 6 kilometer suid van die Arktiese Sirkel geleë en lê tussen die heuwels van Ounasvaara en Korkalovaara, by die samevloeiing van die Kemijoki en sy sytak, die Ounasjoki. Die stad en die omliggende *Rovaniemen maalaiskunta* (Landelike munisipaliteit van Rovaniemi) is op 1 Januarie 2006 in een entiteit gekonsolideer. Die nuwe munisipaliteit het 'n oppervlakte van 7,581,86 vierkante kilometer, waardeur dit die grootste stad in die Europese Unie per land is. Rovaniemi het 'n geskatte bevolking van 62,000.

Naam
----

Die rova-deel in die naam Rovaniemi word dikwels beskou as van Saamiese oorsprong, aangesien "roavve" in Saami 'n beboste rif of heuwel of die plek van 'n ou bosvuur aandui. In Suid-Saami-dialekte beteken dit egter 'n hoop klippe, 'n rots of 'n groep rotse in 'n stroomversnelling of selfs 'n sauna-stoof. Die niemi-deel van die naam beteken "kaap". Verskillende spellings sluit in Inari Sami: Ruávinjargâ; Noordelike Sami: Roavenjárga en Roavvenjárga; Skolt Sami: Ruä'vnjargg.

Geskiedenis
-----------

Periodieke opruiming van nuwe grond vir landbou en die beoefening van Sny-en-brand-landbou het ongeveer 750-530 vC begin. Artefakte gevind in die gebied dui daarop dat 'n toenemende aantal reisigers uit Karelië in die ooste, Häme in die suide en die kus van die Arktiese Oseaan in die noorde vanaf 500 nC daarvandaan moet kom. Die Sami word beskou as Lapland se mees inheemse bestaande bevolking.

Dit word eers in 1453 in die amptelike dokumente genoem. Dit is effektief as 'n stel klein dorpe waarvan die inwoners hul hoofsaaklik in landbou en veeteelt verdien het - met visvang en jag die belangrikste uitlopers.

Die uitbuiting van Lapland se natuurlike hulpbronne in die 1800's het Rovaniemi se groei versterk. Uitgebreide houtkappery en goudstormloop het duisende mense na Lapland gelok. Namate die mynbou van natuurlike hulpbronne toegeneem het, het Rovaniemi die sakesentrum van die provinsie van Lapland geword.
**Agustin Anievas** (gebore op 11 Junie 1934, New York Stad) is 'n Amerikaanse pianis wat spesialiseer in die werke van Frédéric Chopin, Franz Liszt en Sergei Rachmaninoff. 

Anievas het in 1944 sy professionele wêreldbuiging gemaak. Hy was die eerste kind om 'n klavieruitvoering by die *Paleis van Fyn Kunste* in Meksikostad te gee. Hy het op 18-jarige leeftyd sy New Yorkse buiging gemaak saam met die *Little Orchestra Society*. In 1953 het hy op die CBS Televisienetwerk se *"Arthur Godfrey's Talent Scouts"* verskyn en Chopin se "Heroïese" Polonaise in A-mol, Op. 53 gespeel. 

Hy het as student van Eduard Steuermann en Adele Marcus in 1958 sy B.S. en M.S. aan die Juilliard-skool behaal. Hy was die wenner van baie kompetisies, waaronder die Michaels-gedenkprys en die Konsertkunstenaars-gilde in New York, wat in 1958 aan hom die aanbod gemaak het van 'n debuutoptvoering in New York. Time Magazine het vermeld dat "hy oor 'n wonderlike tegniek en 'n soort rapsodiese, diep beleefde musikale visie beskik, wat 'n uitnemende loopbaan in die vooruitsig stel." Hy het sy internasionale loopbaan as die pryswenner tydens die eerste Internasionale Mitropoulos-kompetisie vir pianiste in 1961 begin, en in die vernaamste kulturele sentrums van Europa, Suid-Amerika, Suidelike-Afrika  en Asië gespeel, in solo opvoerings asook saam met orkeste, waaronder die Londen Filharmoniese Orkes, *New Philharmonia*, BBC-orkes, die Duitse radio-orkeste, New York Filharmoniese Orkes, Hong Kong Filharmoniese Orkes, Meksiko Simfonieorkes, Chicago Simfonieorkes, Los Angeles Filharmoniese Orkes en die Brussels Filharmoniese Orkes. EMI onderhou 'n katalogus van Anievas se optredes en vrystellings op hul Forte-etiket. Hy het later inwonende kunstenaar en professor in musiek aan Brooklyn-kollege se konservatoria van musiek geword waar hy in 1999 afgetree het. Hy is tans weer op die verhoog en maak ook weer opnames.
Erlend Øye in Berlyn (2005).
**Erlend Øye** (\* Bergen, Noorweë, 21 November 1975) is 'n Noorse musikant, veral bekend vir sy deel in die popduo *Kings of Convenience*. In 2003 het hy die soloalbum *Unrest* uitgebring en in 2004 'n meng-CD in die DJ Kicks-reeks. Sy musiekloopbaan het in Bergen afgeskop, waar hy saam met enkele vriende die musiekgroep Skog opgerig het. In 1997 het hy na Londen verhuis, waar hy in die groep Peachfuzz gespeel het. Tydens vakansies tuis in Bergen het hy saam met Eirik Glambek Bøe musiek gemaak, en hulle het in 1998 die groep Kings of Convenience gevorm. In 2001 het hierdie groep hul eerste ateljeealbum *Quiet is the New Loud* uitgebring, en in 2004 is die daaropvolgende vrystelling, *Riot on an empty street*, uitgebring. 

Øye het hom in elektroniese musiek verdiep en het die volgende paar jare in Berlyn deurgebring, of op reis oor die hele wêreld, terwyl hy sy soloalbum *Unrest* opgeneem het. Op die *Unrest*-album staan tien snitte, elk met 'n verskillende elektronikakunstenaar, soos onder andere Metro Area, Prefuse 73 en Schneider TM, en hierdie snitte is in tien verskillende stede opgeneem. Hy het 'n musiektoer ondergaan as 'n platejoggie wat met die musiek wat hy speel, meesing, en in 2004 het hy die vroeër genoemde meng-CD in die DJ Kicks-reeks uitgebring.

Øye se mees onlangse projek is die groep *The Whitest Boy Alive*. Die groep het oorspronklik as 'n elektroniese groep ontstaan, maar het langsaam na 'n groep sonder geprogrammeerde elemente ontwikkel. Erlend behartig die voorsang en 'n kitaar vir die projek.

Diskografie
-----------

* *Unrest* (2003)
* *Sudden Rush* (2003)
* *Sheltered Life* (Enkelspeler, 2003)
* *DJ-Kicks: Erlend Øye* (2004)
* *The Black Keys Work* (2004)

Musiek met Erlend Øye op stem
-----------------------------

* Röyksopp — "Remind Me", op *Melody A.M.* (2001)
* Röyksopp — "Poor Leno", op *Melody A.M.* (2001)
* Jolly Music — "Talco Uno", op *Jolly Bar* (2001)
* Cornelius — "Drop" (KOC Remix), op Drop EP (2002)
* Dntel — "This is the Dream of Evan and Chan" (Safety Scissors Remix), op *This is the Dream... EP* (2002)
* Phonique — "For the Time Being", op *Identification* (2004)
* DJ Hell — "Keep on Waiting", op *NY Muscle* (2003)
* Star You Star Me — "A Place In My Heart", op *A Place In My Heart EP* (2004)
* Kaos — "Lessons In Love", op *Hello Stranger* (2005)
* Ada — "Cool My Fire", op *Blondix 2 EP* (2005)
Tiffindell in die somer.
Tiffindell in die somer.
**Tiffindell Ski-oord** is die enigste ski-oord in Suid-Afrika en een van slegs twee ski-oorde in Suider-Afrika (die ander een is Afriski in Lesotho). Dit is in 1993 in die suidelike Drakensberg gestig. Die oord is sedert 2012 onder nuwe bestuur en het in 2013 heropen.

Tiffindell is 24 km (15 myl) bokant die dorpie Rhodes en omtrent 212 km (132 myl) oos van Aliwal-Noord, 'n groot dorp. Dis op 'n hoogte van 2720 m (8920 voet) aan die suidekant van Ben Macdhui, die hoogste berg in die Oos-Kaap met 'n hoogte van 3001 m (9846 voet), geleë. Die oord het ski-hellings van 2 km op 'n perseel van 15 hektaar.

Die oord beskik oor masjiene wat sneeu maak om die ski-gebiede in stand te hou. In 'n gemiddelde winter (Junie-Augustus) strek die kunsmatige sneeu oor 'n gebied van meer as 1000 meter (3300 voet). Die oord het ook 'n sneeubedekte pret-park. Toerusting kan daar gehuur word en vriendelike instrukteurs is beskikbaar om die besoekers op dreef te kry.

Sien ook
--------

* Ski
* Sneeuplankry
Agritopia, 'n agribuurt in Gilbert, Arizona.
'n **Agribuurt** is 'n soort beplande gemeenskap wat landbou met 'n woonbuurt integreer. Die doel is om voedselproduksie te fasiliteer asook om groen ruimtes, ontspanning, estetika en waarde vir 'n gemeenskap te verskaf.

Die Urban Land Institute definieer agribuurte as "enkelfamilie-, multifamilie- of gemengdegebruikgemeenskappe wat gebou is met 'n werkende plaas of gemeenskapstuin as fokus."

In 2014 is die term "agribuurt" vir die eerste keer deur die Suid-Kalifornië-gebaseerde ontwikkelingsmaatskappy Rancho Mission Viejo LLC bekendgestel as 'n bemarkingshandelsmerk om gegoede millenniërs te teiken wat behuising nader aan vars kos wou hê.

Agribuurte is gebaseer op die konsep om plase en tuine in woonbuurte te integreer, wat voorsiening maak vir die ontwikkeling van woonbuurte wat 'n landelike gevoel het. Die integrasie van landbou in woonbuurte maak dit ook vir gemeenskappe moontlik om hulself van plaaslik-geproduseerde voedsel te voorsien.

Eiendomsontwikkelaars kan vind dat die bekendstelling van landbou aan hul beplande gemeenskappe 'n laer aanvanklike koste het as wat tipies aangebied word geriewe soos gholfbane of swembaddens, en die ontwikkeling onderskei van die kompetisie. Ontwikkelaars het egter ook ontdek dat die bestuur van 'n landbouprojek nie noodwendig maklik, goedkoop of risikovry is nie. Die beste resultate het gekom deur die aanstelling van landboupersoneel om die bedrywighede te bestuur, eerder as om inwoners vrye toegang en vrye rondgang van die operasie toe te laat.

Teen Mei 2020 was daar 90 agribuurte in die Verenigde State volgens die Urban Land Institute.

Stedelike landbou
-----------------

Sommige gemeenskapstuine in gevestigde stedelike woonbuurte en stedelike landbouprojekte het die term "agribuurt" gebruik om hul bedrywighede te beskryf. Hulle doel is om voedselonsekerheid te verminder en om vars voedselbronne in stedelike voedselwoestyne te voorsien.
***La La Land*** is 'n Amerikaanse rolprent in die styl van 'n romanties-dramatiese musiekblyspel wat in 2016 vervaardig is en groot internasionale sukses behaal het. Die rolprent se naam sinspeel op 'n bynaam vir Los Angeles asook 'n eufemistiese Engelse idioom vir realiteitsvreemde wensdenkery en som dan ook die fliek se inhoud noukeurig op. 

Die nagtelike uitsig oor Los Angeles vanuit die Griffith-sterrewag is een van baie tonele in *La La Land* wat as huldeblyk aan die stad en klassieke rolprente soos *Rebel Without a Cause* gekies is
*La La Land* se première is ter geleentheid van die 73ste Internasionale Filmfees van Venesië gehou
Dit vertel die verhaal van 'n ambisieuse jazzpianis (vertolk deur Ryan Gosling) en 'n vooruitstrewende aktrise (vertolk deur Emma Stone) wat albei, ondanks alle struikelblokke, hul lewensdroom in Los Angeles probeer verwesenlik. 'n Verkeersopeenhoping en klein padwoedevoorval bring hulle nader aan mekaar. Hulle raak verlief op mekaar, maar hul liefdesverhouding word deur die realiteit op die proef gestel.

Die draaiboek is deur Damien Chazelle geskryf wat ook die regie behartig het. *La La Land* is in vier hoofstukke verdeel wat die seisoene volg ("Winter", "Lente", "Somer" en "Herfs") asook 'n epiloog ("Winter") wat vyf jaar later afspeel. Chazelle het die draaiboek reeds in 2010 voltooi, maar aanvanklik was geen rolprentateljee bereid om die projek sonder wysigings te finansieer nie. Eers nadat Chazelle in 2014 sukses behaal het met 'n ander fliek, *Whiplash*, het *Summit Entertainment* ingestem om *La La Land* te vervaardig.

Die rolprent is tussen Augustus en September 2015 in Los Angeles geskiet - dikwels in die besondere natuurlike daglig wat eie is aan die Suid-Kaliforniese metropool.
Hiervoor is bewus tonele en plekke in en naby Los Angeles gekies waarmee rolprentteatergehore en filmentoesiaste elders reeds dekades lank vertroud is soos die Griffith-sterrewag, asook 'n styl wat as huldeblyk aan die CinemaScope-wyeskermformaat beskou moet word. 

CinemaScope het vanaf die 1950's gewild geraak deur musiekblyspele soos *It's Always Fair Weather*. *La La Land* is dus met Panavision-kamera-uitrusting analoog op selluloïed geskiet en later van 'n digitale Dolby Atmos-omringklankbaan voorsien (wat ook op die Blu-ray en Ultra HD Blu-ray-vrystellings beskikbaar is). Die oorspronklike CinemaScope-kamerategnologie is tans nie meer beskikbaar nie.

Die première van *La La Land* is op 31 Augustus 2016 ter geleentheid van die 73ste Internasionale Filmfees in Venesië, Italië gehou waar dit die openingsrolprent was. Op 9 Desember 2016 het dit in Amerikaanse rolprentteaters begin draai. Die film se totale internasionale bruto inkomste was VSA-$446 miljoen, teenoor vervaardigingskoste van $30 miljoen.
Die standbeeld *La Défense de Paris* deur Louis-Ernest Barrias uit die jaar 1883, waarvan die naam La Défense afgelei is
La Défense
Die *Grande Arche* is die ikoniese sentrale gebou van La Défense
Wolkekrabbers in La Défense kontrasteer met geboue in die Paryse stadsgebied wat dekades lank tot ses of sewe verdiepings beperk is
**La Défense** (Frans: [la de.fɑ̃s]; letterlik: "die verdediging") is die sentrale besigheidsdistrik van die Franse hoofstad Parys. Die hipermoderne sakesentrum met sy wolkekrabbers, groot woonstelblokke en inkoopsentra – die grootste van sy soort in Europa – het ná die Tweede Wêreldoorlog ontstaan om in die groeiende vraag na kantoorruimtes te voorsien. Om die historiese stadsbeeld van Parys te bewaar, is die sakesentrum buite die stadsgrense in die westelike voorstede (*banlieues*) Courbevoie, Nanterre en Puteaux, in die département Hauts-de-Seine – nadat eerste voorstelle in hierdie verband reeds gedurende die 1930's gemaak is – teen die middel van die 1950's beplan en vervolgens verwesenlik.

Geskiedenis
-----------

Die naam La Défense is afgelei van die standbeeld *La Défense de Paris* ("die verdediging van Parys") wat in 1883 ter ere van die Franse soldate, wat in die Frans-Duitse Oorlog (1870–1871) geveg het, opgerig.

Die stadsbeplanning vir die nuwe buurt begin in die vyftigerjare van die 20ste eeu, en aanvanklik word die hoogte van nuwe geboue tot 100 m beperk. Hoewel die ontwikkeling tydens die ekonomiese krisis van 1973 en later nog eens aan die begin van die negentigerjare tot 'n tydelike stilstand kom, groei La Défense steeds verder. Dit is nou die grootste Europese sakesentrum met sowat 30 000 inwoners en 150 000 mense wat in sy kantore werk. Danksy die ekonomiese betekenis van die buurt het dit die bynaam "Wall-Street-sur-Seine" gekry.

Die stadswyk is 'n reusagtige wandellaan, terwyl die parkeerplekke, stasies, buslane en ander geriewe ondergronds aangelê is.

Die futuristiese karakter van hierdie wolkekrabberbuurt word deur die reusagtige *Grande Arche*, 'n moderne weergawe van die *Arc de Triomphe* (Triomfboog), beklemtoon. Wit Carrara-marmer verleen 'n pragtige voorkoms aan die kubus wat sowat 100 m hoog is en in sy midde plek genoeg bied om die Notre-Dame-katedraal op te neem. President François Mitterrand het die oprigting van die Grande Arche as 'n simbool vir die uitdagings van die moderne tyd aangemoedig. Die kubus is deur die Deense argitek J.O. von Spreckelsen ontwerp en in 1989 ter herinnering aan die Franse Rewolusie ingewy.

Die utopiese karakter van die argitektuur word versag deur 'n aantal kunsobjekte soos die *Stabile* van Calder en die fantasieryke figure van Miró.